  Майя Бывальцева Кылем арын ужам пенсионеръёс 2016-тӥ арын гудырикошконэ страховой пенсизы борды ватсэт басьтыны кутскозы. Соослэн уж сётӥсьёсынызы висъям утет тыронъёсты лыдэ басьтыса, Россиысь пенси фонд арлы быдэ ортчытъяськись тупатонъёс лэсьтоз. Элькунын 130 сюрс адями со улэ шедёз, ивортэ удысэтлэн пресс-службаез. Страховой пенсилэсь люкетсэ нимысьтыз куронтэк выльысь лыдъян улэ шедё арлыдзы вуэмъя но сӧсыр луэмзыя пенси басьтӥсьёс. Страховой пенсиослы индексаци ортчытыку, солэн быдӟалаез кыӵе ке процентлы будэ, нош выльысь лыдъяку, ватсэт котькудӥзлэн пӧртэм луэ: со ужась пенсионерлэн 2015-тӥ арын басьтэм уждунэзлэсь потэ. Тужгес бадӟымез ватсэт куинь балл луыны быгатэ, озьыен, 222 манет 81 коньылэсь трос уз луы. Тегъёс: Мерлык Удмуртия пенсия Пенсифонд пенсионеръёс  